

**ระเบียบมหาวิทยาลัยธรรมศาสตร์**

**ว่าด้วยเบี้ยประชุมกรรมการ พ.ศ. ๒๕๓๔**

-----------------------------

โดยที่เป็นการสมควรปรับปรุงระเบียบมหาวิทยาลัยธรรมศาสตร์ ว่าด้วยเบี้ยประชุมกรรมการ

อาศัยอำนาจตามความในมาตรา ๑๘ (๑๐) แห่งพระราชบัญญัติมหาวิทยาลัยธรรมศาสตร์   
พ.ศ. ๒๕๓๑ สภามหาวิทยาลัยจึงตราระเบียบไว้ ดังต่อไปนี้

**ข้อ ๑** ระเบียบนี้เรียกว่า “ระเบียบมหาวิทยาลัยธรรมศาสตร์ ว่าด้วยเบี้ยประชุมกรรมการ   
พ.ศ. ๒๕๓๔”

**ข้อ ๒** ให้ใช้ระเบียบนี้ตั้งแต่วันที่ ๑ กันยายน พ.ศ. ๒๕๓๔ เป็นต้นไป

**ข้อ ๓** ให้ยกเลิกระเบียบมหาวิทยาลัยธรรมศาสตร์ว่าด้วยเบี้ยประชุมกรรมการ พ.ศ. ๒๕๒๔

**ข้อ ๔** ข้อความในระเบียบ มติ หรือคำสั่งอื่นใดซึ่งขัดหรือแย้งกับระเบียบนี้ให้ใช้ระเบียบนี้แทน

**ข้อ ๕** ในระเบียบนี้

“คณะกรรมการ” หมายถึง ข้อหนึ่งข้อใด ดังต่อไปนี้

๑. คณะกรรมการต่าง ๆ ซึ่งสภามหาวิทยาลัยธรรมศาสตร์แต่งตั้งหรือกำหนดให้มีขึ้น   
และกำหนดให้เบิกเงินเบี้ยประชุมตามระเบียบนี้ได้

๒. ในกรณีที่เป็นคณะกรรมการของหน่วยงานในสำนักงานอธิการบดี คณะกรรมการนั้นจะต้องมีลักษณะเป็นการถาวร ซึ่งต้องมีระยะเวลาการทำงานต่อเนื่องกันไปไม่ต่ำกว่า ๖ เดือน หรือเป็นคณะกรรมการซึ่งจะต้องปฏิบัติงานอย่างเร่งด่วนตามความจำเป็นหรือตามสภาพของงานที่ได้รับมอบหมาย  
และได้รับความเห็นชอบจากอธิการบดีให้เบิกเงินเบี้ยประชุม ตามระเบียบนี้ได้

๓. ในกรณีที่เป็นคณะกรรมการของคณะ แผนกอิสระ วิทยาลัย สำนัก ศูนย์ หรือสถาบันซึ่งมีฐานะเป็นส่วนราชการของมหาวิทยาลัย คณะกรรมการนั้นจะต้องมีลักษณะเป็นการถาวร ซึ่งต้องมีระยะเวลาทำงานต่อเนื่องกันไม่ต่ำกว่า ๖ เดือน และจะต้องได้รับความเห็นชอบจากอธิการบดีให้เบิกเงินเบี้ยประชุมตามระเบียบนี้ได้

๔. อนุกรรมการสามัญประจำมหาวิทยาลัยธรรมศาสตร์ตามกฎทบวง (ฉบับที่ ๒)   
พ.ศ. ๒๕๑๙ ออกตามความในพระราชบัญญัติระเบียบข้าราชการพลเรือนในมหาวิทยาลัย

“กรรมการ” หมายถึง ประธานกรรมการ ประธานอนุกรรมการ รองประธานกรรมการ รองประธานอนุกรรมการ กรรมการ อนุกรรมการ ที่ปรึกษาเลขานุการหรือผู้ช่วยเลขานุการในคณะกรรมการ

**ข้อ ๖** การเบิกจ่ายเบี้ยประชุมให้แก่กรรมการตามระเบียบนี้ ให้เบิกจ่ายสำหรับการประชุมเป็นรายครั้ง

สำหรับคณะกรรมการที่มีการประชุมเกินกว่า ๕ ครั้งในหนึ่งเดือน ให้กรรมการได้รับเบี้ยประชุมเหมาจ่ายเป็นรายเดือนได้ในอัตราเท่ากับเบี้ยประชุม ๕ ครั้ง

สำหรับกรรมการซึ่งมิได้เป็นข้าราชการ ลูกจ้าง หรือนักศึกษาสังกัดมหาวิทยาลัยธรรมศาสตร์ ให้ได้รับเบี้ยประชุมเพิ่มขึ้นอีกเท่าของอัตราเบี้ยประชุมกรรมการซึ่งอธิการบดีกำหนดตามข้อ ๑๐

ในคณะกรรมการชุดหนึ่ง ๆ ให้เลขานุการหรือผู้ช่วยเลขานุการได้รับเบี้ยประชุมตามระเบียบนี้รวมกันได้ไม่เกินสองตำแหน่ง

สำหรับกรรมการซึ่งดำรงตำแหน่งอธิการบดี รองอธิการบดี คณบดี ผู้อำนวยการสำนัก ผู้อำนวยการสถาบัน ประธานสภาอาจารย์ และได้รับเงินสมนาคุณประจำตำแหน่งอยู่แล้ว ไม่มีสิทธิได้รับเบี้ยประชุมตามระเบียบนี้

**ข้อ ๗** การเบิกจ่ายเบี้ยประชุมสำหรับคณะกรรมการคณะหนึ่ง ๆ ให้เบิกจ่ายได้เพียงครั้งเดียวในหนึ่งวัน

ในกรณีคณะกรรมการที่ได้รับเบี้ยประชุมเป็นการเหมาจ่ายรายเดือน หากเดือนใดมี  
การประชุมน้อยกว่าห้าครั้ง หรือกรรมการผู้ใดเข้าประชุมน้อยกว่าห้าครั้งให้กรรมการได้รับเบี้ยประชุมตามจำนวนครั้งที่มีการประชุมคณะกรรมการหรือที่ได้เข้าประชุมแล้วแต่กรณี

**ข้อ ๘** ถ้ากรรมการผู้ใดเป็นเลขานุการ หรือผู้ช่วยเลขานุการในคณะกรรมการด้วย ให้ได้รับเบี้ยประชุมเพียงตำแหน่งเดียวในคณะกรรมการนั้น ๆ

**ข้อ ๙** ในกรณีที่เป็นกรรมการโดยตำแหน่ง ให้ผู้ที่เข้าประชุมแทนกรรมการผู้นั้นได้รับเบี้ยประชุมตามระเบียบนี้ในกรณีเป็นผู้รักษาการในตำแหน่ง หรือรักษาการแทนผู้ทำหน้าที่ในตำแหน่ง

**ข้อ ๑๐** ให้อธิการบดีเป็นผู้กำหนดอัตราค่าเบี้ยประชุมกรรมการตามระเบียบนี้ โดยทำเป็นประกาศมหาวิทยาลัย

**ข้อ ๑๑** คณะกรรมการชุดใด หรือกรรมการผู้ใดในคณะกรรมการชุดนั้นได้รับเบี้ยประชุมจากมหาวิทยาลัย หรือหน่วยงานในมหาวิทยาลัยอยู่แล้ว ไม่มีสิทธิได้รับเบี้ยประชุมตามระเบียบนี้

**ข้อ ๑๒** ให้อธิการบดีเป็นผู้รักษาการตามระเบียบนี้

ประกาศ ณ วันที่ ๒๓ สิงหาคม พ.ศ. ๒๕๓๔

(ลงชื่อ) ประภาศน์ อวยชัย

(ศาสตราจารย์ประภาศน์ อวยชัย)

นายกสภามหาวิทยาลัย